KTBจัดทัพรับอินฟราฯฟันด์
กรุงไทยขยายวาณิชธนกิจ รับอินฟราฯ ฟันด์ของรัฐ เผยภาคเอกชนพร้อมลงทุน
4 พ.ย. 2558

กรุงไทยขยายวาณิชธนกิจ รับอินฟราฯ ฟันด์ของรัฐ เผยภาคเอกชนพร้อมลงทุน
นายกิตติพันธ์ อนุตรโสตถิ รองกรรมการผู้จัดการใหญ่ ธุรกิจขนาดใหญ่ ธนาคารกรุงไทย เปิดเผยว่า หลังจากที่โครงการลงทุนภาครัฐเริ่มมีความชัดเจน ภาคเอกชนได้มาพูดคุยและเตรียมความพร้อมกับธนาคารอย่างใกล้ชิด ซึ่งหากภาครัฐประกาศเริ่มโครงการเมื่อใด เอกชนก็พร้อมที่จะเริ่มดำเนินการทันที
ทั้งนี้ ธนาคารกรุงไทยเตรียมพร้อมขยายสายงานวาณิชธนกิจ (ไอบี) เพื่อรองรับความต้องการของรัฐบาลที่มีแนวคิดระดมทุนผ่านตลาดเงินตลาดทุน โดยเฉพาะรูปแบบกองทุนโครงสร้างพื้นฐาน (อินฟราสตรักเจอร์ฟันด์) เพื่อก่อสร้างโครงการลงทุนขนาดใหญ่ เพราะไม่กระทบให้ตัวเลขหนี้สาธารณะเพิ่มขึ้น
นอกจากนี้ ได้ทยอยเสริมทีมวาณิชธนกิจอย่างต่อเนื่อง โดยจะเพิ่มทีมจาก 4-5 คน เป็น 15-16 คนในไตรมาสแรกของปี 2559 และมีเป้าหมายเพิ่มสัดส่วนรายได้ค่าธรรมเนียมเป็น 40% ภายในปี 2561 จากสิ้นปีนี้คาดว่าจะมีสัดส่วนราว 28-29% โดยปัจจุบันมีรายได้เฉลี่ยหลักร้อยล้านบาทต่อปี และจะเพิ่มขึ้นเป็นหลักพันล้านบาทต่อปี
“เป้าหมายระยะสั้นในปีหน้า รายได้ด้านวาณิชธนกิจต้องเติบโตมากกว่าเท่าตัว ซึ่งไม่ยากเพราะฐานรายได้วาณิชธนกิจยังต่ำ อีกทั้งมีโอกาสเพิ่มได้หลังธนาคารมีผลิตภัณฑ์ใหม่ๆ มากขึ้น หากธนาคารเป็นผู้ริเริ่มไอเดียสร้างโอกาสให้ลูกค้า เราก็มีโอกาสที่จะได้ดีลนั้น” นายกิตติพันธ์ กล่าว
อย่างไรก็ตาม การยกระดับสายงานวาณิชธนกิจ จะทำควบคู่กับการกระชับความร่วมมือกับสายงานบริหารจัดการทางการเงินเพื่อธุรกิจ และสายงานธุรกิจตลาดเงินตลาดทุน เพื่อให้บริการแบบครบวงจร โดยเฉพาะการซื้อและควบรวมกิจการกองทรัสต์เพื่อการลงทุนในอสังหาริมทรัพย์ (รีทส์) ตลาดเงินตลาดทุน กองทุนรวมโครงสร้างพื้นฐาน เป็นต้น
สำหรับช่วงที่เหลือของปีนี้จะมีดีลที่ธนาคารให้การสนับสนุนทางการเงินอีกประมาณ 2 ราย และสิ้นปีคาดว่าสินเชื่อรายใหญ่จะเติบโต 3-4% โดยมีเป้าหมายรักษาพอร์ตสินเชื่อรายใหญ่ไว้เท่าเดิม ด้วยฐานทุนที่จำกัดการเติบโต แต่ยังต้องปล่อยสินเชื่ออยู่ เพราะแต่ละปีมียอดคืนสินเชื่อประมาณ 8-9 หมื่นล้านบาท
ขณะที่การปล่อยสินเชื่อเพื่อลงทุนต่างประเทศจะมีการพิจารณาอยู่ แม้ว่าจะเกิดหนี้เสียของบริษัท สหวิริยาสตีลอินดัสตรี (SSI) แต่การพิจารณาสินเชื่อเข้มข้นขึ้น ซึ่งหากเห็นว่าตลาดมีแนวโน้มไม่ดี ก็คงไม่แนะนำให้ทำ